钦定古今图书集成/明伦汇编/闺媛典/第024卷 > 陈道真
## 钦定古今图书集成/明伦汇编/闺媛典/第024卷 > 陈道真

按《闽书》：“陈道真，张文孙子妇。文孙妻赖道慈，生子一
清，十五岁而文孙没，道慈年二十九。黄华乱，家毁于
兵，确然守其志。及一清长，娶妇廖，生三子颐兴埜而
廖亡，继娶陈道真，事道慈孝谨，承一清养母之意，唯
恐不逮，而遇廖子不翅己出。道慈体重，晚病痱，道真
与媵婢余一恒挟持以就床几，不辞疲惫，逾十年所”，
既生子，以宁年十馀，日授之书，夜则宿火，至四鼓起，
爇灯呼读，坐傍观之，顷刻皆能暗记，黎明送之，至斋
门乃还。后以宁举进士，为翰林侍读学士。赠道慈、道
真，皆清河郡夫人。而以宁入明，复仕为学士。